ก.ล.ต.ยืดเวลา PACE แจงข้อมูลการตีมูลค่ายุติธรรมจุดชมวิว “โครงการมหานคร” ออกไปเป็น 31 ม.ค.
ก.ล.ต. ยืดเวลา PACE แจงสมมติฐานตีมูลค่ายุติธรรมบริษัท เพซ โปรเจ็ค วัน จำกัด และบริษัท เพซ โปรเจ็ค ทรี จำกัด เป็นครั้งที่ 2 จากเดิมครบกำหนด 15 ม.ค. เป็นภายในวันที่ 31 ม.ค.นี้
22 ม.ค. 2561

สืบเนื่องจากกรณีที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ชี้แจงความสมเหตุสมผลและเปิดเผยสมมติฐานเกี่ยวกับมูลค่ายุติธรรมของเงินลงทุน และผลการวิเคราะห์ความอ่อนไหว(sensitivity analysis) ของเงินลงทุนในบริษัท เพซ โปรเจ็ค วัน จำกัด (เพซวัน) และ บริษัท เพซ โปรเจ็ค ทรี จำกัด (เพซทรี)
รวมทั้งให้เปิดเผยข้อมูลดังกล่าวผ่านระบบสารสนเทศของตลาดหลักทรัพย์ฯ ภายในวันที่ 30 พฤศจิกายน 2560  และต่อมา ก.ล.ต. ได้ขยายระยะเวลาให้เป็นภายในวันที่ 15 มกราคม 2561
โดย ล่าสุด PACE ยังไม่สามารถนำส่งคำชี้แจงและเปิดเผยข้อมูลดังกล่าวภายในระยะเวลาที่ขยายให้ได้ เนื่องจากที่ปรึกษาทางการเงินรายใหม่ที่ PACE ว่าจ้างเพิ่มเติมให้ประเมินมูลค่ายุติธรรมของเงินลงทุน ยังอยู่ระหว่างการรวบรวมและวิเคราะห์ข้อมูลจากแหล่งต่าง ๆ เพื่อใช้สนับสนุนความสมเหตุสมผลของสมมติฐานที่ใช้ในการประเมินมูลค่ายุติธรรมของจุดชมวิวตามแผนที่กำหนด
ทั้งนี้ PACE จึงขอขยายเวลาเพิ่มเติมเป็นภายในวันที่ 31 มกราคม 2561 และหากผลจากการทบทวนดังกล่าวกระทบต่อมูลค่ายุติธรรมของเงินลงทุนและงบการเงินที่เคยนำส่ง ก.ล.ต. และเปิดเผยต่อสาธารณะ PACE จะขอนำส่งงบการเงินฉบับแก้ไขภายในวันเดียวกันด้วย
โดย ก.ล.ต. พิจารณาแล้ว จึงขยายระยะเวลาให้ PACE นำส่งคำชี้แจงและเปิดเผยข้อมูลดังกล่าวผ่านระบบสารสนเทศของตลาดหลักทรัพย์ฯ และนำส่งงบการเงินฉบับแก้ไขเป็นภายในวันที่ 31 มกราคม 2561  พร้อมทั้งได้กำชับให้ PACE เร่งดำเนินการดังกล่าว เพื่อให้ผู้ลงทุนได้รับข้อมูลที่ถูกต้องครบถ้วนโดยเร็ว